P r e d k l a d a c i a   s p r á v a

	Vláda Slovenskej republiky na svojom zasadnutí dňa 31. mája 2000 uznesením č. 394 vyslovila súhlas s uzavretím Zmluvy medzi Slovenskou republikou a Islandskou republikou o zamedzení dvojitého zdanenia a zabránení daňovému úniku v odbore daní z príjmov a z majetku (ďalej len “zmluva”).  Zmluva bola podpísaná dňa 15. apríla 2002 v Reykjaviku.

Zmluva priamo upravuje práva alebo povinnosti fyzických osôb alebo právnických osôb, preto pred ratifikáciou vyžaduje súhlas Národnej rady Slovenskej republiky. Zmluva je v zmysle vnútroštátneho právneho poriadku SR zmluvou prezidentskej povahy. Zmluva má podľa čl. 7 ods. 5 Ústavy SR prednosť pred zákonmi, pretože priamo zakladá práva alebo povinnosti fyzických osôb alebo právnických osôb, ktoré budú uplatňované podľa tejto zmluvy. Táto zmluva je medzinárodnou zmluvou, na ktorej vykonanie nie je potrebný zákon.

	Pretože podľa nových zmien a doplnení Legislatívnych pravidiel vlády Slovenskej republiky má byť súčasťou materiálu predkladaného na schválenie Národnou radou Slovenskej republiky aj Doložka prednosti medzinárodnej zmluvy pred zákonmi Slovenskej republiky, Ministerstvo financií Slovenskej republiky predkladá túto doložku formou dodatku k pôvodnému, už schválenému materiálu. Doložka bola prerokovaná na Legislatívnej rade vlády Slovenskej republiky dňa 9. júla 2002 a následne upravená o jej pripomienky. Materiál obsahuje upravený návrh uznesenia Národnej rady Slovenskej republiky podľa nových predpisov.